google/wiki40b huggingface dataset:
Kaur Alttoa

Kaur Alttoa (sündinud 14. septembril 1947 Tartus) on eesti kunstiajaloolane ja kultuuriloolane, Villem Raami auhinna laureaat.
Alttoa on peamiselt uurinud Eesti keskaegset arhitektuuri, nii linnuseid kui ka sakraalhooneid. 1995. aastal valmis tal magistritöö Lõuna-Eesti keskaegsete tellisehitiste teemal. Ta on juhatanud ka mitmeid arheoloogilisi väljakaevamisi Viljandi ordulinnusel, Narva linnusel, Vastseliina piiskopilinnusel ja mujal.
Alates 1980. aastate lõpust on Alttoa olnud Tartu Ülikooli kunstiajaloo õppejõud. Ta oli ka rahvusvahelise linnusteuuringuid publitseeriva sarja Castella Maris Baltici üks toimetajaid.
1968–1972 oli Tartu kunstirühmituse Visarid liige kui teoreetik ja tõlkija.
Aastal 1980 kirjutas ta alla 40 kirjale.
Alates 1977. aastast töötab Kaur Alttoa Tartu Ülikoolis. Aastatel 2005–2007 oli ta Tartu Ülikooli kunstiajaloo õppetooli hoidja.

Haridus ja akadeemiline kraad

Alttoa lõpetas 1966. aastal Tammsaare-nimelise Tartu 1. Keskkooli (tema klassijuhatajaks oli Eesti NSV teeneline õpetaja Liidia Tanimäe, legendaarne füüsikaõpetaja hüüdnimega Lambda).
Pärast keskkooli lõpetamist astus ta samal aastal Tartu Riiklikku Ülikooli ajalooteaduskonda ja lõpetas selle 1972. aastal kunstiajaloolase kutsega, kaitstes diplomitöö "Vastseliina linnus".
Töötades juba Tartu Ülikoolis lektorina, kaitses Kaur Alttoa 1995. aasta märtsis TÜ filosoofiateaduskonnas väitekirjaga "Lõuna-Eesti arhitektuur 15. saj. – 16. saj. I poolel" teadusmagistri (Magister artium) kraadi kunstiajaloos.

Töökäik

Alttoa oli aastatel 1971–1990 Eesti Ehitusmälestiste Tartu filiaali teadur, 1975–1980 ühtlasi Tallinnas Eesti NSV Riikliku Kunstiinstituudi vanemõpetaja. Aastatel 1988–1992 töötas ta Tartu Ülikooli ajaloo osakonna vanemõpetajana ja 1992. aastast lektorina. Ta on olnud ka Tartus asunud Anton Starkopfi muuseumi juhataja.

Isiklikku

Ta on kirjandusteadlase Villem Alttoa (sünninimega Wilhelm Alto) ja kooliõpetaja Aino Alttoa (neiupõlvenimega Aino Liit) poeg. Konservaator Eve Alttoa on tema abikaasa.
Tooneseplased

Tooneseplased (Anobiidae) on sugukond mardikalisi.
Margus Pooga

Margus Pooga (sündinud 7. augustil 1957 Viljandis) on eesti biokeemik. Tartu Ülikooli keemilise bioloogia professor.

Elulugu

Margus Pooga lõpetas 1975. aastal Tartu 5. Keskkooli ja 1980. aastal cum laude Tartu Riikliku Ülikooli keemiaosakonna orgaanilise keemia erialal. Doktorikraad biokeemias 1998. aastal (TÜ, väitekiri "Cell penetrating peptide transportan and its predecessors, galanin-based chimaeric peptides"). Doktoritöö juhendaja oli Ülo Langel.
Aastatel 1980–88 oli ta KBFI nooremteadur. 1988–2004 Eesti Biokeskuse teadur ja vanemteadur, ühtlasi 1992–1996 ja periooditi ka 1997–2002 Stockholmi Ülikooli neurokeemia ja neurotoksikoloogia instituudi külalisteadur. 2005–2008 Tartu Ülikoolis vanemteadur.
Alates septembrist 2008 arengubioloogia õppetooli juhataja Tartu Ülikooli molekulaar- ja rakubioloogia instituudis.

Teadustöö

Margus Pooga teadustöö põhisuunad on rakubioloogia, valkude ja peptiidide keemia ja rakutransport. Töid biomolekulide struktuurist ja dünaamikast, valkude puhastamisest ja primaarstruktuuri määramisest, geeniregulatsioonist, immunoloogiast, rakkudes signaaliülekandest ja rakutranspordist. Suurem tähelepanu on rakku sisenevate peptiidide uurimisel.
Eesti Biokeemia Seltsi, The Biochemical Society, American Society For Cell Biology ja European Peptide Society liige.
Eesti Vabariigi teaduspreemia keemia ja molekulaarbioloogia valdkonnas 2009. aastal (kollektiivis koos Ülo Langeli (kollektiivi juht), Mats Hanseni, Ursel Soometsa ja Kalle Kilga).
Üle 70 teadustrükise.
Aleksandra teater

Aleksandra teater, aastast 1937 ka A. S. Puškini nimeline Venemaa Riiklik Akadeemiline Draamateater (vene keeles Александринский театр ja Российский государственный академический театр драмы им. А. С. Пушкина) on teater Peterburis. Selle teatri eelkäijaks peetakse Venemaa esimest elukutselist teatrit, mille asutasid 30. septembril 1756 keisrinna Jelizaveta Petrovna ukaasiga näitleja Fjodor Volkov ja näitekirjanik Aleksandr Sumarokov.
Teater sai nime Nikolai I abikaasa Aleksandra Fjodorovna järgi.
Aleksandra teatri hoone projekteeris Carlo Rossi. Maja avati 31. augustil 1832.
Siim Abner

Saavutused

Eesti meister Kreeka-Rooma maadluses 2012. aastal.
2008. aasta Eesti meistrivõistlused – 3. koht;

Eesti noorte, kadettide ja juunioride meistrivõistlused

2003. aasta Eesti kadettide meistrivõistlused – 3. koht;
2004. aasta Eesti kadettide meistrivõistlused – 3. koht;
2005. aasta Eesti kadettide meistrivõistlused – 3. koht;
2006. aasta Eesti juunioride meistrivõistlused – 3. koht (vabamaadluses);
2006. aasta Eesti juunioride meistrivõistlused – 1. koht;
2007. aasta Eesti juunioride meistrivõistlused – 3. koht (vabamaadluses);
2007. aasta Eesti juunioride meistrivõistlused – 3. koht;
2007. aasta Eesti noorte meistrivõistlused – 2. koht;
2008. aasta Eesti noorte meistrivõistlused – 3. koht;
2009. aasta Eesti noorte meistrivõistlused – 1. koht;

Maailmameistrivõistlused Kreeka-Rooma maadluses

2009. aasta  Ankaras  juunioride vanuseklassis  kehakaalus 60 kg – 28. koht (osavõtjaid 29);

Euroopa meistrivõistlused Kreeka-Rooma maadluses

2006. aasta   İstanbul kadettide vanuseklassis kehakaalus 54 kg – 15. koht (osavõtjaid 20)

Treeneritöö

2013. aastast töötab ta Kohtla-Järve Spordiselts Kalev maadlustreenerina.
Epipelagiaal

Epipelagiaal on maailmamere kõige pealmine sügavusvöönd, pelagiaali osa. See vöönd on valgusküllane (eufootne vöönd) ning seetõttu saab seal toimuda fütoplanktoni fotosüntees.
Ookeanides algab see vöönd veepinnalt ja ulatub umbes 150–200 meetrini, sisemeredes harilikult 0–50(100) m.
Epipelagiaalile järgnev sügavusvöönd maailmameres on mesopelagiaal.
Aado Lüüs

Aado Lüüs VR II/3 (kuni 5. augustini 1936 Adolf-Voldemar Lüüs; 18. september 1896 Vana-Antsla vald, Võrumaa – 16. veebruar 1980 Tallinn) oli Eesti sõjaväelane (kolonelleitnant, 1938).
Ta osales Vene sõjaväe koosseisus Esimeses maailmasõjas, 1918–1919 oli Karula ja Petseri algkooli õpetaja. 
Osales Vabadussõjas Scouts rügemendis, sai 24. mail 1919 Irboska lahingus haavata. 1920 ülendati alamkapteniks ja arvati reservi.
1921–1923 õppis Tartu Ülikooli põllumajandusteaduskonnas.
Alates 1923. aastast teenis piirivalves, alates 1. jaanuarist 1928 Tallinna jaoskonna ülem. 
Teises maailmasõjas teenis ta punaarmees. Pärast Teist maailmasõda muuhulgas Tallinna Polütehnilise Instituudi õppejõud ja kuni 1951. aastani Tallinna loomaaia direktor.
26. detsembril 1922 abiellus Marta Bekkeriga (lahutati 16. aprillil 1932). Teist korda abiellus ta Amarta-Rosalie Kasega, tütar Maret (1934).
Lembit Kandrov

Lembit Kandrov (24. detsember 1937 Ordžonikidze krai, NSV Liit – 30. märts 2017 Haapsalu) oli eesti poksija.

Poksijana

Poksis aastatel 1952–1967 Pärnu Spartakis (treener Hugo Soasepp) ja Tallinna Spartakis (treener Evald Seepere). Ta osales kokku 133 kohtumisel, millest võitis 121 kohtumist.
Ta oli kergekaalus (kuni 60 kg) aastatel 1954 ja 1955 Eesti NSV noortemeister.
Ta oli Eesti NSV meister kergekaalus (kuni 60 kg) 1956. aastal ning sai Eesti NSV meistrivõistlustel aastatel 1963 ja 1966 III koha.

Hilisem elukäik

Ta lõpetas Haapsalu Õhtukeskkooli 1979. aastal.
Ta tegutses hiljem ettevõtjana rahvameditsiini ja ravitsemise alal.
Ta kandideeris üksikkandidaadina IX Riigikogu valimistel valimisringkonnas nr 5 (Hiiu, Lääne ja Saare maakond), kuid ei saanud hääli ega osutunud ka valituks.

Isiklikku

Ta oli pärit Kaukaasia eesti asunikest, kuid tema sünnikoht pole täpselt teada.
Heeros

Heeros oli vanakreeka mütoloogias Olümpose panteoni jumala ja inimese suhtest sündinud pooljumal.
Heerostena austati hõimude esiisasid, linnade ja riikide rajajaid.
Tuntumad heerosed on Herakles, Kastor ja Polydeukes, Peleus, Pelops, Kadmos, Achilleus, Aineias, Sarpedon ja Theseus, roomlased lisasid Romuluse ja Remuse.
Ülekantud tähenduse nimetatakse heeroseks kangelast, sangarit.
Henri La Fontaine

Henri La Fontaine (22. aprill 1854 Brüssel – 14. mai 1943 Brüssel) oli Belgia jurist ja Rahvusvahelise Alalise Rahubüroo president 1907. aastast surmani.
1913. aastal sai ta Nobeli rahuauhinna.
Aastail 1894–1940 oli ta Brüsseli Vaba Ülikooli õigusteaduse professor.
Retsitatiiv

Retsitatiiv on muusikas tavaliselt ühehäälne vokaalmuusika žanr, mida iseloomustab sõnalise teksti lausumise jäljendamine lauldes.
Retsitatiiv võib olla number suurvormides, näiteks ooperis, oratooriumis.
Mustamäe suusahüppetorn

Mustamäe suusahüppetorn on Nõmmele 1962. aastal ehitatud HS60 suurusega suusahüppemägi ehk trampliin.

Ajalugu

Esimesed suusahüpperajatised kerkisid Mustamäe nõlvale juba 1930. aastatel.
1941. aastal valminud K30 trampliini rajamise initsiaator oli tolleaegne Tallinna linna kommunaalmajanduse osakonna juhataja Johannes Hint.
1961. aastal ehitati vanema puidust suusahüppetorni asemele uus ja suurem, sest vanem oli hakanud lagunema. Enne uue suusahüppetorni ehitamist õhiti vanem torn, mille puitu kasutati Nõmmel küttematerjalina. Uue hüppemäe rajamise eestvõtjad olid Aleksi Ilves, Raimond Mürk ja Uno Kajak.
Hüppemägede kompleksi rajati hiljem ka K25, K18 ja K10 trampliinid, mis võimaldasid ette valmistada eri vanuseklasside suusahüppajaid ja kahevõistlejaid. Sellel hüppemäel on harjutanud teiste seas Allar Levandi, Peep Heinloo, Tambet Pikkor, Roomet Pikkor, Rauno Pikkor ja Jens Salumäe.
Sobiva lumekatte olemasolul sai nõlva talvisel ajal kasutada mäesuusatamise harrastamiseks ja kelgutamiseks. Alates 2008. aasta talvest tegutseb Vana-Mustamäe suusahüppetrampliini jalamil Nõmme Seikluspargi vabaajakeskus Nõmme lumepark.
Lisaks praegusele K50-tornile on säilinud ka K25, K18 ja K10 hüppemäed. Viimastel aastatel on keskuse eestvõttel renoveeritud noorsportlastele hädavajalikud K25 ja K18 hüppemäed, viimati remonditi maandusmisnõlva .

Projekt ja materjal

Suure hüppemäe projektis oli ehitamiseks ette nähtud silikaatkivi Mark 200. Sellist "kõrge margiga" kivi toodeti sel ajal üldiselt vähe, tavaliselt olid kasutuses M150 ja M100. Sageli hakkavad kivimüürid 15- või 20-aastaselt pragunema, kuid suusahüppemäe müüridesse ei ole 50 aastaga tekkinud ühtegi pragu. Müüritis on armeeritud ning igas nurgas on kaheksa 20 mm läbimõõduga varrast .
FNB staadion

FNB staadion (FNB Stadium või ka Soccer City) on jalgpallistaadion Lõuna Aafrika Vabariigis Johannesburgis Sowetos. Staadion on Aafrika suurim, mahutades 91 141 pealtvaatajat.
Staadionit ehitati 1986–1989. Soccer City ehitus maksis 3,3 miljonit randi.
1996. aastal peeti staadionil Aafrika karikavõistluste finaalmäng ning lisaks sellele veel 9 mängu.
2008. aasta detsembris alustati staadioni renoveerimist lähenevateks maailmameistrivõistlusteks ning töödega jõuti lõpule 21. oktoobril 2009. Staadionil peeti maailmameistrivõistluste avatseremoonia ja 8 kohtumist, sealhulgas ka finaalmäng.
Muhu

Loodus

Muhu saar on suur kaljuvoor. Aluspõhi koosneb valdavalt Jaagarahu lademe dolomiidist, põhjarannikul avaneb Jaani lademe dolomiitmergel. Aluspõhjalised lavad ja kõrgendikud küündivad kuni 25 m üle merepinna. Taimkatet ilmestavad lootaimekooslused, rohkesti esineb põõsastikke, eelkõige kadastikke, vähem sarapikke. Leidub lagedaid looniite, suhteliselt vähe on säilinud loometsi. Saare metsasus on umbes 31%.
Muhu põhjaosas asuvad Seanina (saare põhjatipp) ja Tammiski nukk (loodetipp). Nende vahele jääb väiksem Lepanina. Kõinastu laiu poole eendub Võrgusääre nukk, mis madala veetaseme korral jätkub Kõinastu leena. Kesselaiu vastas asub Püssinina. Muhu lõunatipp asub Ahenda poolsaarel Suurlaiu juures. Teised neemed on Vanasillanukk, Luutsenukk, Villema nina, Paljaslao nukk, Koeranina, Adjanina, Üllissaare nina, Kalama nina.

Ajalugu

Muhu saare kujunemine algas 440 miljonit aastat tagasi korallkaljude kerkimise tulemusena.
Esimesed inimesed asusid sinna elama 2500 aastat eKr.
13. sajandi alguses vallutasid Muhu saare mandrilt üle jää tulnud ristirüütlid. Kuni 16. sajandi keskpaigani kuulus saar Saare-Lääne piiskopkonnale. Liivi sõja alguses kuulus saar koos teiste endiste piiskopkonna aladega Taanile. Pärast Liivi sõda jäi saar Rootsi võimu alla, pärast Põhjasõda aga Venemaa keisririigile ja kuulus Kuressaare kreisiga Liivimaa kubermangu.
1918. aastast kuulub saar Eesti Vabariigile. Teise maailmasõja ajal ja selle järel on olnud okupeeritud Nõukogude Liidu poolt. Lühikest aega teise maailmasõja ajal oli ka Saksamaa võimu all. Aastal 1991 Nõukogude okupatsioon lõppes.

Muhu popkultuuris

Saksa 1932./1933. aasta filmis "Das Meer ruft" toimub tegevus Muhu saarel.
Emilija Slabunova

Emilija Edgardovna Slabunova (vene keeles Эмилия Эдгардовна Слабунова; sündinud 7. oktoobril 1958 Ufas Baškiiria ANSV-s) on Venemaa poliitik, poliitilise partei Jabloko esimees, pedagoogikakandidaat.  
Ta on 2011. aastast Karjala Vabariigi Seadusandliku Kogu liige ja ühtlasi 2015. aastast Jabloko esimees. Pärast partei esimeheks valimist kolis Slabunova Moskvasse. Karjala parlamendi istungitele Petroskoisse sõidab ta Moskvast rongiga kohale.

Haridus ja töökäik

Pärast Kuibõševi Riikliku Ülikooli ajalooteaduskonna lõpetamist 1980. aastal töötas Slabunova ajalooõpetajana Petroskois. Aastatel 1999–2013 oli ta Petroskoi 1. lütseumi direktor. 2004. aastal kaitses Slabunova Karjala Riiklikus Pedagoogilises Instituudis pedagoogikaalase väitekirja teemal "Педагогические условия научно-методического обеспечения развития многопрофильного лицея".

Poliitika

2001. aastal valiti Slabunova Petroskoi linnanõukogu liikmeks. 2003. aastal astus ta Jabloko liikmeks. 2011. aastal pääses Karjala Vabariigi parlamenti. 2013. aastal kandideeris ta Petroskoi meeriks, kuid kaks nädalat enne valimispäeva võeti valimistelt maha. 2015. aasta detsembris valiti ta Grigori Javlinski toetusel Jabloko esimeheks.

Isiklikku

Emilija Slabunova abikaasa Aleksandr Slabunov (sündinud 1957) on geoloogia-mineraloogiadoktor, Petroskoi Riikliku Ülikooli professor ja Venemaa Teaduste Akadeemia Karjala teaduskeskuse Geoloogia Instituudi petroloogia ja tektoonika labori juhataja.
Neil on tütar ja poeg. Tütar Anastassija (sündinud 1981) abiellus itaallasega ja elab perega Veneetsias. Poeg Kirill Slabunov (sündinud 1984) asutas 2012. aastal Münchenis konsultatsioonifirma munich-watch.ru. Vastates ajakirjaniku küsimusele, selgitas Slabunova, et tema lapsed elavad välismaal sellepärast, et neid kohutab Venemaa ebastabiilsus.
Niiske von Lipwig

Niiske von Lipwig (inglise keeles Moist von Lipwig) on inglise kirjaniku Terry Pratchetti poolt välja mõeldud tegelaskuju, kes on raamatute "Postiteenistus" ja "Rahategu" peategelane.
Niiske pärineb Pratchetti järgi Überwaldist Lipwigi linnast. Tema noorus oli raske ning peagi asus ta endale elatist teenima petisena, peamiselt pangatšekkide, juveelide ja muu sellesarnase võltsijana. Teda aitas sealjuures asjaolu, et ta oli välimuselt ilmetu ning oskas ennast edukalt maskeerida. "Postiteenistuses" väitis ta end olevat 26-aastase. Lipwig tabati Ankh Morporki linnas Albert Spangleri valenime all ning ta poodi. Kuid linna türann, patriits Vetinari, otsustas siiski ta elu säästa ning andis tema ülesandeks uuesti käima panna Ankh Morporki postiteenistus. Pärast võitlust klaksikompanii omaniku Sirus Kullatisega see tal ka õnnestus. Muuhulgas toob Lipwig käibele postmargid.
Raamatus "Rahategu" saab Lipwigist Ankh Morporki Kuningliku Panga ja Mündikoja juht. Ta viib läbi eduka rahareformi, millega Ankh Morporkis hakkab käibima paberraha.
Lipwigil on suhe Adora Belle Kallikesega, kellega ta raamatus "Rahategu" on ka kihlatud.
Teleseriaalis "Postiteenistus" kehastab Lipwigit Richard Coyle.
Kangelasema

Kangelasema (vene keeles Мать-героиня) oli Nõukogude Liidus välja antud autasu (orden) ja ühtlasi ka aunimetus. Autasu anti kõigile emadele, kes sünnitasid ning kasvatasid üles 10 või rohkem last. Autasu anti üle viimase lapse esimesel sünnipäeval, tingimusel, et ülejäänud 9 last (oma või lapsendatud) on elus. Lapsed, kes olid langenud kangelaslikul, sõjaväelisel või mõnel muul austustväärival moel, läksid siiski arvesse.
Autasu asutati 8. juulil 1944.
Autasu anti välja umbes 431 000 korda.
Warreni maakond (Kentucky)

Ajalugu

Maakond moodustati 1796. aastal.
Johan Hansing

Johan Hansing (10. oktoober 1888 Narva – 23. juuli 1941 Sevurallag, Sverdlovski oblast) oli Eesti notar ja poliitik.
Ta sooritas 1914 Peterburis notarieksami, oli 1919–1921 Narva abilinnapea, 1921–1940 notar, ka linnavolikogu liige ja juhataja. 1937. aastal oli ta Narvast valitud Rahvuskogu liige. 2. jaanuaril 1940 valiti ta linnapeaks häältega 20:11 (vastaskandidaat Jüri Välbe sai 11 häält poolt ja 19 vastu).
Draamateatris ja 1920–1927 Narva "Võitleja" seltsis näitleja ja näitejuht. Abiellus 1910 näitlejanna Wilhelmine Kultmanniga (1886–1937). Jaanuaris 1938 abiellus ta Linda-Liisbet Schlickiga.
Arreteeriti NKVD poolt Narvas, suri eeluurimisel vangilaagris.
Ernst Ludwig Kirchner

Biograafia

Aastal 1901 alustas Kirchner arhitektuuriõpinguid Dresdeni Kuninglikus Tehnilises Kõrgkoolis, mille lõpetas 1905. aastal diplomiga.
Aastatel 1903–1904 õppis ta Münchenis joonistamist ja maalimist, samas jätkas ka arhitektuuriõpinguid sealse tehnikakõrgkooli juures.
Aastal 1915 kutsuti Kirchner sõjaväeteenistusse, kus ta kaua vastu ei pidanud. Järgmised kaks aastat taastus ta sanatooriumites. 1917. aastal emigreerus ta Šveitsi, kus elas Frauenkirchi Davosi lähedal.
Aastast 1931 oli ta Preisi Kunstide Akadeemia liige, kuid kui ta 1937. aasta paiku avaliku põlu alla pandi ja tema looming Saksa muuseumidest eemaldati, nõudis akadeemia tema tagasiastumist. 
Ernst Ludwig Kirchner lõpetas elu enesetapuga.
Queenslandi Tehnikaülikool

Queenslandi tehnikaülikool (inglise keeles Queensland University of Technology) on tehnikaülikool Austraalias Queenslandi osariigis Brisbane'is.
Ülikool asutati 1989.
Ülikoolis õpib üle 49 000 üliõpilase (2017).
György Lázár

György Lázár (15. september 1924 Isaszeg – 2. oktoober 2014 Budapest) oli Ungari kommunistlik riigitegelane.
Kõrgema riikliku tööstuskooli lõpetamise järel töötas György Lázár aastatel 1942–1948 tehnilise joonestajana. 1945. aastal astus ta Ungari Kommunistlikku Parteisse. 1948. aastal asus ta tööle Riiklikku Plaanikomiteesse, kus oli algul referent, seejärel osakonnajuhataja asetäitja. Alates 1953. aastast oli ta osakonnajuhataja ja alates 1958. aastast Riikliku Plaanikomitee aseesimees. 1970. aasta veebruarist sai Lázárist Ungari tööminister. 
1970. aasta novembris sai temast Ungari Sotsialistliku Töölispartei Keskkomitee liige ja 1975. aastal Poliitbüroo liige. 
1973. aasta juunis sai György Lázár Ungari Rahvavabariigi Ministrite Nõukogu aseesimeheks (valitsusjuhi asetäitjaks) ja Riikliku Plaanikomitee esimeheks.
15. maist 1975 kuni 25. juunini 1987 oli György Lázár Ungari Rahvavabariigi Ministrite Nõukogu esimees (sisuliselt valitsusjuht).
1987—1988 oli ta USTP Keskkomitee peasekretäri asetäitja.
1988. aasta mais György Lázárit enam parteilistele ametikohtadele tagasi ei valitud ja ta lahkus poliitikast.
Sakalamaa langenud sõjameeste mälestussammas

Sakalamaa langenud sõjameeste mälestussammas (ka Viljandi Vabadussõja mälestussammas) oli Vabadussõjas langenud sõduritele pühendatud mälestusmärk Viljandis, praeguse Vabaduse platsi servas.
Mälestussammas avati 19. septembril 1926 ja selle autor oli Amandus Adamson. Sammas purustati 19. juunil 1941.
Ants Pihlak

Elulugu

Ants Pihlak on talupidaja poeg.
Lõpetas 1960 Põltsamaa Keskkooli, 1963 Tallinna Merekooli laevamehaanika osakonna, 1972 Gorki Võõrkeelte Instituudi inglise ja prantsuse keele tõlk-referendina, filoloogiakandidaat (1981, NSVL TA L osakond), väitekiri "Принципы составления русско-эстонских словарей активной направленности (на примере конструктивных глаголов)". Oli 1979–91 Eesti Teaduste Akadeemia võõrkeelte kateedri juhataja, 1991–92 Eesti NSV TA Keele ja Kirjanduse Instituudi (KKI) grammatikasektori vanemteadur, 1992–94 Riigikaitse Akadeemia keelekeskuse juhataja, 1994–98 tõlkebüroo TEA toimetaja, 1998–2001 ajakirja Baltic Revue toimetaja, 2001– Euroülikooli dotsent.

Teadustöö

Uurimisvaldkonnad: eesti keele tegumoeliste ja aspektiliste tähenduste väljendamise võimaluste kontrastiivsus võrreldes vene ja soome keelega; eestikeelne erialaterminoloogia (konverentsi- ja ärikeel); keele seos mõtlemisega. Olnud 18 inglise-eesti ja eesti-inglise lühi- jm sõnaraamatu toimetaja; tõlkinud inglise keelde ja vastupidi 16 trükist, sh ettekanne Euroopa Nõukogule Eesti kultuuripoliitikast aastail 1988–95 (1995), kokkuvõte Eesti TA Rahvusvaheliste ja Sotsiaaluuringute Instituudi uurimusest integratsiooniprotsessidest Eesti ühiskonnas (2000), Eesti Teaduste Akadeemia aastaaruanded (aastast 1996), raamat "Eesti mõisad" (2004), majandusteadlase Ernst Friedrich Schumacheri "Hämmeldunu teejuht", mitmesugused juriidilised dokumendid jm. Umbes 40 teadustrükist, sh 2 monograafiat, sõnaraamatud.
1939. aasta Euroopa meistrivõistlused korvpallis

1939. aasta Euroopa meistrivõistlused korvpallis, ametliku nimega EuroBasket 1939 olid kolmandad Euroopa meistrivõistlused korvpallis. Need toimusid 21. maist 28. maini 1939 Leedus Kaunase spordihallis. Meistrivõistlustest võttis osa kaheksa meeskonda. Korraldajana ja valitseva meistrina osalenud Leedu suutis võita turniiri ka kodus.
Operatsioon Sulatina

Taust

Gaza tsoon on umbes 40 km pikkune ning 8...15 km laiune ala, mis piirneb Iisraeli, Egiptuse ja Vahemerega ning moodustab koos Jordani Läänekaldaga Palestiina omavalitsusega ala. Kuni 1967. aastani haldas seda Egiptus. Kuuepäevases sõjas hõivas Gaza tsooni Iisrael.
Aastal 2005 viis Iisrael läbi oma ühepoolse nn Sharoni plaani ning selle edasiarenduse, Ehud Olmerti väljatöötatud nn Olmerti plaani: Iisraeli Relvajõud väljusid Gaza tsooni ning sinna rajatud juudi asundused jäeti maha. Samal ajal eraldati Gaza tsoon Iisraeli territooriumist tõkketaraga (Gaza tsooni piiritara). Gaza tsooni ja Egiptuse piiri ületamine jäi võimalikuks ainult Rafaḩi piiripunkti kaudu. Iisraelis tööl käivatele Palestiina araablastele nähti ette piiripunktid.
Euroopa U20 meistrivõistlused kergejõustikus

Euroopa U20 meistrivõistlused kergejõustikus; ka Euroopa kuni 20-aastaste meistrivõistlused kergejõustikus (ametlikult European Athletics U20 Championships) on kuni 20-aastaste vanuseklassi Euroopa meistrivõistlused kergejõustikus. Võistlused toimuvad ametlikult alates 1970. aastast, kuid selle eelkäija – Euroopa Juunioride Mängud (European Junior Games) peeti esimest korda 1964. aastal.
Caitlyn Jenner

Caitlyn Marie Jenner (sündinud William Bruce Jenner 28. oktoobril 1949 Mount Kiscos) on Ameerika endine kümnevõistleja.

Varajane elu

Caitlyn Marie Jenner oli sündides William Bruce Jenner. Tema vanemad on Esther Ruth ja William Hugh Jenner. Tema isa oli arborist. Tal on kaks õde, Lisa ja Pam. Tema vend Burt sai surma autoavariis 30. novembril 1976. Lapsena diagnoositi Jenneril düsleksia. Ta käis Sleepy Hollow ja Newtown'i keskkoolides. Lõpetas kooli 1968. aastal.

Isiklikku

Jenner oli abielus Chrystie Scottiga 1972-1981. Neil on kaks last, poeg Burton "Burt" Jenner ja tütar Cassandra "Casey" Marino (Jenner).
5. jaanuaril 1981 abiellus näitleja Linda Thompsoniga. Neil on kaks poega, Brandon Jenner ja Sam Brody Jenner. 1986. aasta veebruaris nad lahutasid.
21. aprillil 1991 abiellus ta tõsielustaari Kris Jenneriga. Neil on kaks tütart, Kendall Jenner ja Kylie Jenner. Nad lõpetasid oma suhte 2013. aasta oktoobris, ametlikult neid lahutati 23. märtsil 2015.
Ružomberok

Ajalugu

1233. aastal mainitakse linna esmakordselt kirjalikes allikates (terra Reuche). 1318. aastal sai linnaõigused. Linnas asusid hõbeda- ja vasekaevandused.

Kultuur

Aastal 2000 asutati seal Ružomberoki Katoliiklik Ülikool.
Ditmar

Ditmar on baltisaksa aadlisuguvõsa.
Suguvõsa esimene teadaolev liige on palgasõdur Meinhart Ditmar, kes elas 17. sajandi esimesel poolel ja kellele kuulus Uduvere ja Oisu mõis.